Rosestad se 'bedelaar' het eersdaags sy eerste afspraak | Maroela Media
Smith (23) het aan Maroela Media gesê hy sal hierdie manier van trouvrou soek beslis aanbeveel. Hy het intussen vyf topkandidate gekies en die eerste afspraak is met 'n gelukkige meisie van Bloemfontein wat hom na 'n One Direction-konsert gaan vergesel.
Voel hy dat daar meer druk op hom rus omdat almal hom dophou om te sien wat met die eerste ontmoeting gaan gebeur? "Ja, ek is nogal so 'n bietjie bekommerd. Dalk hou die meisie nie eens van my nie, en net van One Direction," het Smith gesê.
Van die ander meisies wat Smith se lys gehaal het, is van Bloemfontein asook Potchefstroom en Hazyview. Volgens Smith is hy nie eens seker waar Hazyview is nie, maar hy besef hy sal moet vasstel.
Smith het meer as 500 aansoeke van potensiële meisies ontvang en die getal het aansienlik gegroei nadat 'n radio-onderhoud met hom gevoer is.
Vir die ander ontmoetings het Smith reeds 'n paar idees soos valskermspring, om koffie te gaan drink en selfs om 'n pretdraf te voltooi saam met die meisie wat vir hom gesê het dat sy van draf hou. "Dan kan ek sien of sy regtig 10 km kan draf en of sy vir my jok," het Smith gesê.
Smith sê dat hy dié manier van "trouvrou soek" ongetwyfeld sal aanbeveel aangesien jy 'n goeie geleentheid kry om die meisie te leer ken en heel moontlik in daglig by die verkeerslig kan sien. "Dan kan jy ook op Facebook gaan kyk of sy aan al die vereistes voldoen."